རོ། །ཞེས་གསུངས་པ་ལྟ་བུ་ཡིན་ནོ། །དེ་བས་ན་དྲག་ཤུལ་གྱི་སྦྱོར་བ་ཡང་སྒྲུབ་པ་པོ་འབའ་ཞིག་ལ་ཕན་པ་མ་ཡིན་གྱི་དཀར་པོའི་ཕྱོགས་འཛིན་པ་དང་། ནག་པོའི་ཕྱོགས་འཛིན་པ་ཀུན་ལ་ཕན་པ་ཡིན་པའི་ཕྱིར། སངས་རྒྱས་ཀྱི་བཀའ་གནང་བ་ཡིན་ཏེ། དེ་སྐད་དུ་ཡང་། དམ་པའི་ཆོས་འཇིག་མ་རུང་བ། །དཔའ་བོས་དགོས་པ་ཡོད་པའི་ཕྱིར། ཀུན་ལ་ཕན་པ་དེ་གྱིས་ཤིག། ཅེས་བཀའ་ཡིས་དབང་བ{ར་བ་ཡིན་ནོ། །ད་ནི་ཐབས་ལ་མཁས་པས་གཟུང་བའི་ཡན་ལག་ཏུ་གྱུར་པ་ཡུལ་གྱི་དམིགས་བསྟན་པར་བྱ་སྟེ། དེ་ཡང་འདི་ལྟར་བདག་ལ་གནོད་པ་བྱས་ཀྱང་། དཀོན་མཆོག་གི་བསྟན་པ་ལ་ངེས་པར་གནོད་པར་ཤེས་ན་བྱའི། གནོད་མི་ནུས་ན་མི་བྱའོ། །རྒྱལ་པོ་ལྟ་བུ་ཐབས་གཞན་གྱིས་གདུལ་བའི་ཐབས་མེད་པ་ལ་བྱའི། ངན་སོང་ཐམས་ཅད་དང་གདུལ་དུ་རུང་བ་བྱ་རིན་མི་ཆོག་པ་ལ་མི་བྱའོ། །ཉེས་པ་ཆེ་ཆུང་དང་སྦྱར་ལ་བྱའི། ཉེས་པ་ཆུང་བ་ལ་གསད་པའི་སྦྱོར་བ་མི་བྱའོ། །དམ་ཚིག་མི་ཤེས་པ་རྣམས་ལ་བྱའི། དམ་ཚིག་ཤེས་པ་རྣམས་ལ་མི་བྱའོ། །དེ་རྣམས་ཀྱང་འདི་སྐད་དུ་འཇམ་དཔལ་གྱི་རྒྱུད་ལས། དཀོན་མཆོག་གསུམ་ལ་གནོད་བྱེད་པར། །ཤེས་ན་སྦྱོར་བ་འདི་བྱའི། །གཞན་དུ་བྱ་བ་མ་ཡིན་ནོ། །ཞེས་གསུངས་པ་དང་། འདི་སྐད་དུ། མི་དབང་རྣམ་པ་འདུ་བ་ཡིས། །དཀོན་མཆོག་གསུམ་ལ་གནོད་བྱེད་པ། །དེ་ལ་སྦྱོར་བ་འདི་བྱའི། །ངན་སོང་གཞན་ལ་མ་ཡིན་ནོ། །ཞེས་གསུངས་པ་དང་། དམ་ཚིག་ཤེས་ལ་མི་བྱ་སྟེ། །ཞེས་གསུངས་པ་ལས་ཤེས་པར་བྱའོ། །ཉེས་པ་དང་ལན་འཚམས་པར་སྦྱར་བ་ཡང་། སུ་སི་དྷེ་ཀ་ར་ལས། དགྲ་ལ་དྲག་ཤུལ་སྤྱད་པ་ཡང་། །ཉེས་དང་འཚམས་སྦྱོར་བྱ་དགོས་ཏེ། །ཉེས་པ་ཆུང་ངུ་དག་ལ་ནི། །འཆི་བར་གྱུར་པ་མི་བརྩམ་མོ། །ཞེས་གསུངས་པ་ཡིན་ནོ། །དམ་ཚིག་ཤེས་པར་བྱ་བའི་ཚད་ཀྱང་། དམ་ཚིག་གི་དངོས་གཞིའམ་རྩ་བ་ནི། བྱང་ཆུབ་ཀྱི་སེམས་བསྐྱེད་ནས། ཚུལ་དང་མཐུན་པར་སྡོམ་པ་འཛིན་པ་རྣམས་ཏེ། དེ་ལྟར་ན་སངས་རྒྱས་ཀྱི་ཆོས་ལ་གནས་པ། སྒྲོ་སྐུར་མེད་པ་ཆོས་སྐྱོང་བ་རྣམས་ཡིན་ནོ། །བྱེ་བྲག་དུ་སོ་སོར་ཐར་པའི་སྡོམ་པ་འཛིན་ཡང་། ཐེག་པ་ཆེན་པོ་མི་ཤེས་པས་དེ་སྤོང་ཞིང་སྒྲོ་སྐུར་འདེབས་པ་རྣམས་ནི་ཐེག་པ་ཆེན་པོའི་དམ་ཚིག་མི་ཤེས་པ་ཡང་ཡིན་ལ། སེམས་ཅན་མང་པོ་རྣམ་པར་ཐར་པའི་སྒོ་འགེགས་པ་ལ་ཞུགས་པ་ཡང་ཡིན་པས། དེ་ཉིད་ནི་བསྒྲལ་བའི་ཞིང་ཁུད་པ་ཡིན་པར་ཡང་གསུངས་སོ། །དེ་ལས་ཀྱང་བྱེ་བྲག་དུ་ཕ་རོལ་ཏུ་ཕྱིན་པའི་ཚུལ་ལ་མི་སྐུར་ཡང་། གསང་སྔགས་ཀྱི་ཚུལ་གྱི་མཚན་ཉིད་མ་ཤེས་པས། རིགས་སྔགས་དང་གསང་སྔགས་ཀྱི་ཁྲོ་བོ་དང་ཕྱག་བརྙན་དང་ཕོ་ཉ་ལ་སོགས་པ། བྱེ་བྲག་དུ་སོ་སོར་ཐར་པའི་མ་རུངས་པར་བསྟན་པ་རྣམས་དང་། ཕྱག་རྒྱའི་ལྷ་ཕུར་བུ་དང་ཐོ་བ་དང་། ལྕགས་ཀྱུ་དང་ཞགས་པ་ལ་སོགས་པའི། སྦྱོར་བའི་ཕྱག་རྒྱ་རྣམས་དང་། དེ་དག་གི་གསང་སྔགས་ལ་སྨོད་ཅིང་སྐུར་བ་འདེབས་པ་ནི། དམ་ཚིག་མི་ཤེས་པ་ཡང་ཡིན་ལ། ཐེག་པ་ཆེན་པོ་སྤོང་བར་བྱེད་ཅིང་། དམ་པའི་ཆོས་ཀྱི་དགྲར་གྱུར་པ་རྣམས་ཀྱི་དྲོགས་(གྲོགས་)བྱེད་པ་ཡིན་པས། དེ་ནི་བགེག་རྣམས་ཀྱིས་བརླབས་པར་གྱུར་པ་ཡིན་ལ། བསྒྲལ་བའི་ཞིང་ཁུད་པར་གྱུར་པ་ཡང་ཡིན་ནོ། །༈རྣམ་པར་སྣང་མཛད་རྒྱུ་འཕྲུལ་དྲྭ་བ་ལས། ཐེག་པ་ཆེན་པོ་སྨོད་པ་དང་། །མི་གང་གསང་སྔགས་རྒྱུད་དག་གི། སྦྱོར་བ་ལ་ནི་འཕྱ་བྱེད་པ། །དེ་ནི་རྟག་ཏུ་གདོན་གྱིས་ཟིན། །བསྒྲིམས་ཏེ་གསད་པར་བྱ་བའམ། །ཡང་ན་གནས་ནས་དབྱུང་བར་བྱ། །ཞེས་གསུངས་པ་ལྟ་བུའོ། །དེ་ལས་ཀྱང་བྱེ་བྲག་དུ་ནི་གང་དག་གསང་སྔགས་ཀྱི་སྒོར་ལེགས་པར་ཞུགས་ཏེ། དམ་ཚིག་ཅན་གྱི་བྱས་པའི་རྗེས་སུ། དད་པའི་རྩ་བ་ཞན་པས། རང་གི་འདོད་པ་ཕྲ་མོའི་ཕྱིར། དམ་ཚིག་གི་རི་བོ་དགྲལ་ཏེ། སློབ་དཔོན་གྱི་སྐུ་ལ་སྨོད་ཅིང་། རྡོ་རྗེར་མཆེད་ལྕམ་ལ་འཁུ་བར་བྱེད་པ་རྣམས་ནི། བསྒྲལ་བའི་ཞིང་ཁུད་པའི་ནང་ན་ཡང་ཁུད་པ་སྟེ། ཀུན་གྱིས་དོན་དུ་གཉེར་བར་འོས་ཤིང་། མཁའ་འགྲོ་མ་རྣམས་ཀྱིས་སྙིང་ཁྲག་དྲོང་བར་བསྐོས་པ་ཡིན་ནོ། །ཐབས་ཀྱི་ཞགས་པ་ལས། ལྷ་མོ་བློ་ལྡན་ཚོགས་ཀྱི་བདག། ཧེ་རི་དཔལ་ལ་ཕྱག་འཚལ་ལོ། །སློབ་དཔོན་ལ་ནི་བརྙས་བྱེད་དང་། །རྣལ་འབྱོར་བར་དུ་གཅོད་པ་དང་། །དམ་ཚིག་གཉན་པོ་དྲལ་བྱེད་དང་། །རྡོ་རྗེར་སྤུན་ལ་འཁུ་བ་རྣམས། །ཁྱེད་ཀྱིས་རྡུལ་དུ་བརླགས་ནས་ནི། །གནོད་སེམས་མ་ལུས་གཏན་ནས་ཕྱུང་། །ཞེས་མཁའ་འགྲོ་མ་ལ་བསྒོ་བ་མཛད་དོ། །༈ཟླ་གསང་ལས་ཀྱང་། དཔལ་རྡོ་རྗེར་གདོན་མི་ཟ་བས། རྡོ་རྗེ་མཁའ་འགྲོ་མ་སུམ་ཅུ་རྩ་གཉིས་རྡོ་རྗེར་ལང་གའི་བདག་པོ་དང་བཅས་པ་ལ། དམ་ཚིག་ཕོག་བའི་དུས་སུ། དེ་ལྟ་བུའི་གང་ཟག་རྣམས་ལ། སྙིང་ནས་ཁྲག་ཆེན་གྲོང་བར་བྱོས་ཤིག་ཅེ་བསྒོ་བ་མཛད་དོ། །དེ་ལ་དམ་ཚིག་ཉམས་པ་ལ་སྐུལ་པ་འདི་ཡང་ཤིན་ཏུ་ཡང་སྟེང་དུ་བྱུང་ནས་ཐབས་མེད་པར་གྱུར་ན་བྱ་དགོས་པ་ཡིན་གྱི། ཕལ་ཆེར་བཏང་སྙོམས་སུ་བཞག་ན་བསྟན་པ་ལ་ཡང་མི་གནོད། །རང་ལ་ཡང་བག་ཆག་ངན་པ་སོགས་མི་སྲིད་པས། ཕྱིས་དམ་ཚིག་མི་བསྲེ་བར་བཏང་སྙོམས་བཞག་པར་རིགས་སོ། །ཇི་སྐད་དུ་བསྟན་པ་འདི་དག་ནི། ཐབས་ཀྱིས་ཟིན་པའི་ཚུལ་ཡིན་ལ། གལ་ཏེ་གང་ཟག་གཟུ་ལུམས་ཅན་ཐོས་པས་རྒྱགས་པ་རྣམ་པར་སྨིན་པ་ལ་མི་ལྟ་བ། ཐབས་མཁས་པས་འཛིན་མི་ཤེས་པ་རྣམས་ཀྱིས་གདུག་སེམས་དྲག་པོ་དང་། སྲོག་ཆགས་མང་པོའི་སྲོག་ལ་ལོངས་སྤྱོད་ཅིང་། བབ་ཆོལ་དུ་སྤྱོད་ན་འཆི་བར་འགྱུར་བས། དེ་ལྟ་བུའི་དོན་དུ་ཐབས་བསྡུས་པ་ཅིག་ལ་བརྟེན་པར་བྱའོ། །དེ་ལ་མི་མ་ཡིན་པའི་གནོད་སྦྱིན་ཕོ་མོ་རྣམས་སྒྲུབ་པ་པོ་ལ་གྲོགས་བྱེད་པ་ཡང་། དེ་དག་གི་ལས་ཀྱི་དབང་གིས་སེམས་ཅན་གྱི་སྲོག་དང་ཤ་ཁྲག་ལ་དགའ་ཞིང་ཚིམ་པར་གྱུར་པ་ཡིན་ཡང་། རྒྱལ་བ་རྣམས་ཀྱིས་སྨེ་གཏོར་སྣ་ཚོགས་དང་། ཚོགས་མཆོད་ཀྱི་ཕ་ཕམ་བྱིན་པ་ཡིན་པས་དེ་ཉིད་ཀྱིས་ཆོག་སྟེ། ལྷག་པར་སྲོག་ལ་མི་བརྟེན་དུ་མི་རུང་བ་ཡང་མེད་དོ། །སེམས་ཀྱི་གདུག་སེམས་ཆེན་པོ་སྐྱེས་པའི་གཉེན་པོར་ནི་ཤིན་ཏུ་གདུག་པ་རྒྱ་ཆེ་བར་སྐྱེས་པའི། བྱིན་རླབས་ཀྱང་ཆེ། སྐྱོན་ཡང་ཞི། དགེ་བ་ཡང་འཕེལ་ཏེ། དཔེར་ན་འཇིག་ཚོགས་ལ་ལྟ་བ་ནི་འཁོར་བའི་ཉེས་པ་ཐབས་ཅད་ཀྱི་གཞི་ཡིན་མོད་ཀྱི། བླ་ན་མེད་པར་བྱང་ཆུབ་དུ་སེམས་བསྐྱེད་པ་རྣམས་ཀྱིས་འཇིག་ཚོགས་ལ་ལྟ་བ་རི་རབ་ཙམ་དུ་བསྐྱེད་དེ་སེམས་ཅན་ཐམས་ཅད་བདག་གིར་བཟུང་ནས། སེམས་ཅན་ཀུན་ཀྱི་གནོད་པ་བསལ་བར་བྱའོ། །བདེ་བ་སྒྲུབ་པར་བྱའོ། །བདུད་འདུལ་བར་བྱའོ། །མི་འདུལ་བའི་འགྲོ་བ་ཚད་བཅད་པར་བྱའོ། །ཞེས་སྙིང་སྟོབས་ཆེན་པོ་བསྐྱེད་ན། བདག་དང་བདག་གིར་ལྟ་བ་ཇི་སྲིད་པ་དེ་དག་བྱང་ཆུབ་གྱི་རྒྱུ་ཁོ་ན་སྟེ། ཚོགས་ཆེན་པོར་འགྱུར་བ་དེ་བཞིན་དུ། སྒྲུབ་པ་པོ་དགྲ་ལ་སྡང་བ་སྐྱེས་ཤིང་བདག་ལ་ཆགས་པ་སྐྱེས་པ་དེ་དག་གིས་ཀྱང་། ཆགས་སྡང་དེ་བས་རླབས་ཆེ་ཞིང་རྒྱ་ཆེ་བར་བསྐྱེད་དེ། འདི་ལྟར་བདག་ནི་རྣལ་འབྱོར་སྒྲུབ་པ་པོ་སྟེ། སངས་རྒྱས་ཀྱི་བཀའ་རྗེས་སུ་སྐྱེས་པ་ཡིན་པས། བདག་གིས་སངས་རྒྱས་ཀྱི་བསྟན་པ་བསྲུང་བར་བྱའོ། །སྡང་བའི་དགྲ་བགེགས་འདི་དག་བསྒྲལ་བར་བྱའོ། །དཀོན་མཆོག་ལ་མ་དད་པ་རྣམས་ལ་སྤ་སྐོང་(བཀོང་)བར་བྱའོ། །དད་པ་ཐམས་ཅད་འདུན་པ་བསྐྱེད་པར་བྱའོ། །བསྟན་པའི་སྲོག་ཤིང་གཟུགས་པར་བྱའོ། །ཇི་ལྟར་ཉི་མའི་དལ་ཅིག་གིས་གླིང་བཞི་ཆར་གྱི་མུན་པ་བསལ་བ་བཞིན་དུ། བདག་གཅིག་པུས་ཆོས་ཀྱི་རྒྱལ་མཚན་ཆེན་པོ་འབར་བ་རབ་དུ་སྦྲེང་སྟེ། འགྲོ་བ་ལ་འོད་སྣང་བར་བྱའོ། །ཞེས་ཆགས་སྡང་གཉིས་ཀྱི་སྙིང་སྟོབས་ཆེན་པོ་རི་རབ་ཙམ་བསྐྱེད་པས། ཆགས་སྡང་ཁོ་རེ་ཆུང་བ་རྣམས་ཀྱི་སྒྲིབ་པ་རང་ཞི་བར་འགྱུར་རོ། །དངོས་གྲུབ་ཀྱི་རྒྱུའི་གཙོ་བོ་སྙིང་སྟོབས་ཡིན་པའི་ཕྱིར། འདི་ལྟ་བུའི་ལྷག་པའི་བསམ་པ་ཅན་དམ་ཚིག་ཅན་ཐམས་ཅད་ཀྱིས་དགོངས་པར་འགྱུར་བས། མཐུ་དང་བྱིན་རླབས་ཆེ་བར་འགྱུར། བྱང་ཆུབ་ཀྱི་སེམས་བརྟན་ཞིང་ཚོགས་ཆེན་པོར་འགྱུར་བས། བླུན་པོ་གཟུ་ལུམས་ཅན་རྣམས་ཀྱིས་ཀྱང་ཐབས་གཅིག་པོ་འདི་ལ་འབད་པས་རྟེན་ཅིག། ཡོང་ནི་འདི་ལྟར་ཐབས་ཀྱིས་ཟིན་པར་སྤྱོད་ན། དགེ་སློང་ཚུལ་ཁྲིམས་དག་པ་རབ་དུ་བྱུང་བ་ཡིན་ཀྱང་། རྡོ་རྗེར་བླ་མ་དམ་པ་ལ་བརྟེན་ནས་དལ་དུ་གཞུགས་སྟེ། དབང་ཚུལ་བཞིན་དུ་ཐོབ་པ་མན་ངག་དང་ལྡན་པ། གསང་སྔགས་ཀྱི་དམ་ཚིག་གཙོར་བྱེད་པ། གསང་བ་དང་བཅས་པར་སྤྱོད་པ་རྣམས་ཀྱིས་སྤྱད་ཀྱང་། སྡོམ་པ་འཇིག་པར་མ་མཐོང་སྟེ། གང་གི་ཕྱིར་ཇི་ལྟར་གོང་དུ་བསྟན་པ་བཞིན་དུ། ལུས་ཀྱི་ལས་སུ་གྱུར་པ་སྦྱོར་བ་དང་དངོས་གཞི་གཉིས་ཀ་མེད་པའི་ཕྱིར། ངག་གི་བརྫུན་གཞི་ནས་མེད་པའིཕྱིར་དང་། ངག་གི་ཚིག་རྩུབ་མོ་བཟླས་པ་དང་། ལུས་ཀྱིས་སེམས་ཅན་གྱི་འདྲ་གཟུགས་ཕྱག་རྒྱས་བཤིག་པ་དང་། ས་བོན་ལ་སོགས་པ་སྦྱིན་སྲེག་བྱས་པ་ལྟ་བུ། སྡོམ་པ་དང་འགལ་བ་ཆ་མངོན་པ་ཡོད་ཀྱང་། གོང་དུ་བསྟན་པ་བཞིན་དུ། དེ་དག་ཀྱང་ཕྱག་རྒྱའི་ལས་ཡིན་ཏེ། ཐ་མལ་པའི་ལས་མ་ཡིན་པས། ཕྱག་རྒྱའི་ལས་སུ་བཀག་པའམ་སྐབས་ཕྱེ་བ་ནི། འདུལ་བ་ན་ཡང་མེད་དེ་དེའི་ཡུལ་མ་ཡིན་པའི་ཕྱིར་རོ། །རིགས་སྔགས་ཀྱིས་འདུལ་བས་རིམ་པར་ཕྱེ་བ་ལས། ཐ་མལ་པའི་སྤྱོད་པར་བྱ་རུང་བར་མ་ཡིན་པའི་དངོས་པོ། སེམས་ཅན་འདྲ་བ་མི་བཤིག་པ་དང་། ས་བོན་དང་རྩི་ཤིང་རློན་པ་ལྟ་བུ་མཚོན་གྱིས་མི་གཅད། མེས་མི་བསྲེག་སྨན་གྱིས་མི་བྱུག་པར་གསུངས་པ། དགྲ་བགེགས་གདུལ་བའི་ཕྱིར་ཕྱག་རྒྱའི་བརྟུལ་ཞུགས་བླངས་པས་བྱར་གནང་ངོ་། རབ་ཏུ་བྱུང་བས་བྱར་མི་རུང་བ་བཀག་པ་ཡང་མེད་ལ། ཤིན་ཏུ་གྲུབ་ཐག་ཉེ་བར་བསྟན་པ་ནི་ཡོད་དེ། ཇི་སྐད་དུ། ཁྱིམ་པས་ཀྱང་ནི་གྲུབ་འགྱུར་ན། །རབ་དུ་བྱུང་བ་སྨོས་མ་དགོས། །ཞེས་གསུངས་པ་ལྟ་བུའོ། །དེ་བས་ན་ཐབས་ཀྱིས་ཟིན་ན་རབ་དུ་བྱུང་བས་ཀྱང་སྤྱད་དུ་རུང་བར་མཐོང་ངོ་། །གལ་ཏེ་གསང་བའི་རྡོ་རྗེར་ཐེག་པར་མ་ཞུགས་ཅིང་དབང་དམ་ཚིག་དང་མི་ལྡན་པར་དྲག་ཤུལ་གྱི་ལས་སྤྱོད་པའམ། སྡོམ་པ་དང་འགལ་ན་ཡང་འགལ་སྙམ་པའི་བསམ་པས་སྤྱོད་པ་ནི། གང་ཟག་ཐམས་ཅད་ཀྱིས་ཀྱང་རུང་བ་མ་ཡིན་ལ། ཤིན་རུ་ཡང་རབ་ཏུ་བྱུང་བ་རྣམས་ཀྱིས་རུང་བ་མ་ཡིན་ཏེ། གང་གི་ཕྱིར་རབ་ཏུ་བྱུང་བ་རྣམས་ནི་སྟིག་དོ་མི་དགེ་བའི་ཆོས་སྤང་ཞིང་། ཞི་བའི་སྤྱོད་པས་འཇིག་རྟེན་གསུམ་པོ་འདུལ་པའི་ཚུལ་དུ་བསྟན་པ་དང་བསླབ་པ་དང་། སྡོམ་པ་ཐམས་ཅད་ཀྱི་གཞི་དང་རྟེན་དུ་བསྟན་པ་དེའི་ཕྱིར། གསང་སྔགས་ཀྱི་ཆོས་ལ་ཐོས་པ་ཆུང་བ་ལ་ལ་དག གཤིན་རྗེ་དང་མ་མོ་སངས་རྒྱས་ཀྱི་བཀའ་ལ་གནས་པར་མ་མཐོངསྟེ། འདི་དག་ནི་དམ་ཚིག་མེད་པའི་འགྲོ་བ་ཁོ་ན་ཡིན་ནོ་སྙམ་དུ་བསམ་པར་མི་བྱ་སྟེ། ཕྱག་ན་རྡོ་རྗེར་དབང་སྐུར་བའི་ཏན་ཏྲ་ལས། ཆོས་ཀྱི་རྒྱལ་པོ་ལྟ་སྨོས་ཀྱང་ཅི་དགོས་ཀྱི། དེའི་འཁོར་ན་སེམས་ཅན་འཆི་བ་ཐམས་ཅད་ཀྱི་དུས་སུ་ལེན་པར་བྱེད་པའི། དུས་ཀྱི་ཞགས་པ་དང་སྐྱེས་བུ་ནག་པོ་དང་། ཀུན་གྱི་དཔལ་འཕྲོག་པའི་དཔལ་མེད་མ་དང་། ཀུན་ལ་བྱུར་དགོད་པའི་སྣ་ནག་མ་རྣམས་ཀྱིས་ཀྱང་། བདག་ཅག་གི་ཞལ་མཐོང་སྲོག་གི་སྙིང་པོ་ཕུལ། དམ་ཚིག་སྡོམ་པ་བླངས། རང་རང་གི་སྒྲུབ་ཐབས་བཤད་ནས། འདི་ལྟར་སྒྲུབ་པ་ལ། ལ་ལས་ནི་ལས་ཀྱི་རྣམ་པར་སྨིན་པས་འཆི་བ་མ་གཏོགས་པ་དེའི་དྲུང་དུ་མི་འགྲོ་བར་ཁས་བླངས། དེ་བཞིན་དུ་ལ་ལ་ལས་ནི་འཕགས་པ་ལ་ཁ་ཟེར་བ་མ་རྟོགས་(གཏོགས)པ། ལ་ལས་ནི་ཕ་མ་ལ་མ་གུས་ཤིང་སྡང་བ་མ་རྟོགས་(གཏོགས)པར་ཁས་བླངས་ཏེ། དེ་ལ་འདིའི་ལོ་རྒྱུས་ནི་གཤིན་རྗེས་དང་པོ་མ་ལ་རྡོག་པ་བརྒྱབ་པས། སྟིག་གྲིས་རྐང་པ་ཆད་དེ་ཚབ་ལྕགས་ཀྱིས་བྱས་པས་ལྕགས་ཀྱི་རྐང་པ་ཅན་ཞེས་བྱ། དེ་ནས་འགྱོད་པ་སྐྱེས་ནས་ཕ་མ་ལ་གུས་པར་བྱས་ནས། ཕ་མ་ལ་སྡང་བ་རྣམས་ལ་སྟིག་གྲི་སྒོད་པ་བྱུར་སྣ་ནག་མ་འོང་པས་སྟིག་གྲི་མི་འབབ་པ་མེད་དོ་ཞེ་འོ། །དེ་ལྟ་བུ་དག་ཀྱང་དམ་ཚིག་ཅན་ཡིན་པས། སྔགས་ཀྱི་ཕྱག་རྒྱ་དང་སྲུངས་མ་རྣམས་ལ་སུ་ཡང་ཁ་ངན་དང་སྤྱིས་(གཤེས་)ལོང་མ་འདོགས་ཤིགརང་རེ་བགེགས་དང་རྣམ་སྨིན་གཉིས་གའི་སྒོ་ནས་ཆད་པས་གཅོད་པའི་གནས་སུ་གྱུར་ཏ་རེ། ལ་ལ་དག་འདི་སྐད་དུ་མཐུས་བསད་པ་དང་ལག་གིས་བསད་པ་གཉིས་བཙུན་མི་བཙུན་མི་འདྲ་བ་མ་རྟོགས་(གཏོགས་)པ། སྟིག་པ་འདྲ་མོད་ཟེར་བ་དག་ཀྱང་ཡོད་དེ། འདི་ལྟར་ལག་གིས་བསད་ན་ནི། བྱང་ཆུབ་ཀྱི་སེམས་སྤང་པ། སངས་རྒྱས་ཀྱི་བསྟན་པ་བཤིགས་པ་དང་། སྐྱེས་བོ་ཡོངས་ཀྱི་ངན་དམིགས་དྲངས་པ། དཀར་པོའི་ཕྱོགས་ཐབས་ཅད་ཀྱི་ཉམས་སྨད་པ། ནག་པོའི་ཕྱོགས་ཐམས་ཅད་ཀྱི་གཟེངས་བསྟོད་པ་ཡིན། སྟིག་པའི་དངོས་པོ་ཡང་མི་ཤེས་པའི་སྟིག་ལས་བཅུར་འགྱུར་གྱིས་ཆེ་བར་བཤད་པ་འདི་ལྟ་བུ་དང་ནི། མཐུས་རྨུ་ཐོམ་བབ་ཆོལ་དུ་བྱས་པ་ཡང་ཚད་བསྒྲེ་བ་ནི་རྒྱ་ཤུག་གི་རུ་ལུ་དང་། རི་བོའི་ཚད་དུ་ཡང་གཞག་པའི་འོས་སུ་མ་མཐོང་སྟེ། བབ་ཆོལ་ཐ་མར་བཞག་དང་བཀའ་ལ་རྟེན་། སྒོ་གསུམ་ཕྱག་རྒྱས་བཏབ་སྟེ། སྔགས་དང་ཕྱག་རྒྱ་དང་ཏིང་ངེས་འཛིན་དང་མཆོད་པ་ལ་ཞུགས། ལུས་ཀྱི་དངོས་གཞི་དང་སྦྱར་བ་བཀགབྱང་ཆུབ་ཀྱི་སེམས་བཟུང་། ནག་པོའི་ཕྱོགས་སྨད། སྐྱེ་བོ་ཡོངས་ཀྱི་ངན་དམིགས་བཀག་པ་ཡིན་ནོ། །ཆོས་པས་དྲག་ཤུལ་བཤད་པར་བསྟན་པའི་ཡི་གེ་འདི། རུ་ལག་སྨད་ཀྱི་དགེ་བསྙེན་ཧཱུྃ་གར་བས། །ཁྱིམ་ཐབས་སྤང་སྟེ་ཉན་བསམ་སྒོམ་པར་བརྩམས་པ་ལས། །སྐྱེ་བོ་ངན་པའི་མི་རིགས་གནོད་པ་མང་བྱུང་ནས། །དྲག་ཤུལ་སྤྱད་པར་བརྩམ་མམ་མི་བརྩམ་ཐེ་ཚོམ་སྐྱེས་། །ཡལ་བར་བཏང་ན་བདག་དང་ཆོས་པ་ཀུན་ལ་གནོད་པར་མཐོང་། །སྤྱད་ན་ཕྱི་མར་རྣམ་སྨིན་འབྲས་བུ་ལྕི་ཡིས་དོགས། །རྟོག་པའི་དྲྭ་བར་ཚུད་ནས་ཚུལ་འདི་བདག་ལ་དྲིས། །དེའི་རྟོག་པའི་དྲྭ་བ་ཕྲ་མོའང་གཅད་པའི་ཕྱིར། །ལུང་དང་རིགས་པ་གཏན་ཚིགས་འདི་དག་ཡི་གེར་བཀོད། །ཆོས་པ་གང་དག་ཡི་གེ་འདི་དང་འཕྲད་པ་རྣམས། །ཐབས་ཀྱིས་ཟིན་པའི་སྒོ་ནས་བསྟན་པ་གཟུང་བར་མཛོད་། །རོང་ཟོམ་ཆོས་ཀྱི་བཟང་པོས་བྱས་པ་རྫོགས་སོ། །། །ཨཱི་ཐཱི། ༈ཀུན་མཁྱེན་རོང་ཟོམ་མ་ཧཱ་པཎྜི་ཏའི་རྩ་ཆེའི་གསར་རྙེད་གསུང་རྩོམ་འདི་ནི། དཔེ་ཉིད་ཆེས་སྔ་དུས་ནས་བྱུང་བའི་དབུ་མེད་བྲིས་རྙིང་ཡིན་ལ། ཐ་སྙད་དང་སྒྲ་སྦྱོར་སྟངས་རེ་གཉིས་འབྲི་གཤིས་གོམ་སྟོབས་སོགས་ཀྱི་དབང་གིས་མ་དག་དང་། མི་གསལ་བ་ཡང་མང་བས་དག་བཅོས་ཅི་ཐུབ་བྱས་ཤིང་། བཅོས་པ་རྣམས་གུག་རྟགས་()འདིར་བཀོད་པ་ལགས། །༈〖ＬＭ〗〖ＤＭ（〗〖ＭＴ３ＢＺ〗རྫོགས་པ་ཆེན་པོའི་སྤྱི་ཆིངས།〖ＤＭ）〗〖ＳＭ（〗〖ＭＴ３ＢＺ